На основу члана 39. Статута градске општине Младеновац (''Службени лист града Београда'', бр. 40/10-пречишћен текст и 38/13) и одредаба Закона о црквама и верским заједницама (''Службени гласник РС'', број 36/06 ) Веће градске општине Младеновац, на седници одржаној дана 28. маја 2018. године, донело је

**П Р А В И Л Н И К**

**о начину, поступку и критеријумима за доделу средстава за суфинансирање пројеката цркава и традиционалних верских заједница на територији градске општине Младеновац**

 **I ОСНОВНЕ ОДРЕДБЕ**

Члан 1.

 Овим Правилником уређују се начин, поступак и критеријуми за доделу средстава ради финансирања или суфинансирања пројеката црквама и традиционалним верским заједницама за изградњу, одржавање и обнову црквених и верских објеката на територији градске општине Младеновац.

Члан 2.

 Висина средстава за финансирање или суфинансирање пројеката из члана 1. овог Правилника, црквама и традиционалним верским заједницама, утврђује се Одлуком о буџету градске општине Младеновац.

 Средства из става 1. овог члана додељују се на основу јавног конкурса.

Члан 3.

 Традиционалне цркве су у складу са Законом о црквама и верским заједницама јесу оне које у Србији имају вишевековни историјски континуитет и чији је правни субјективитет стечен на основу посебних закона, и то: Српска Православна Црква, Римокатоличка Црква, Словачка Евангеличка Црква а. в., Реформатска Хришћанска Црква и Евангеличка Хришћанска Црква а. в.

 Традиционалне верске заједнице су у складу са Законом о црквама и верским заједницама, јесу оне које у Србији имају вишевековни историјски континуитет и чији је правни субјективитет стечен на основу посебних закона, и то Исламска верска заједница и Јеврејска верска заједница.

 **II КОРИСНИЦИ СРЕДСТАВА**

Члан 4.

 Право подношења пријаве на јавни конкурс за доделу средстава ради финансирања или суфинансирања пројеката цркава и традиционалних верских заједница за изградњу, одржавање и обнову црквених и верских објеката на територији градске општине Младеновац имају следећи субјекти:

 -традиционалне цркве;

 -традиционалне верске заједнице.

 **III КРИТЕРИЈУМИ ЗА ИЗБОР ПРОЈЕКАТА**

Члан 5.

 Критеријуми за доделу средстава за финансирање или суфинансирање пројеката цркава и традиционалних верских заједница из буџета градске општине Младеновац за изградњу, одржавање и обнову црквених и верских објеката на територији градске општине Младеновац јесу:

 -број верника ;

 -да ли је црквени односно верски објекат под заштитом као културно добро;

 -стање у ком се налази објекат;

 -суфинансирање пројеката из других извора;

 - усмереност ка што већем броју корисника;

 -унапређење стања у ком се налази објекат;

 -реалан финансијски план за предложени пројекат;

 -да се објекти цркве или традиционалне верске заједнице налазе на територији градске општине Младеновац.

Члан 6.

 Средства предвиђена Одлуком о буџету градске општине Младеновац за доделу финансирања или суфинснирања пројеката цркава и традиционалних верских заједница из буџета градске општине Младеновац додељују се за:

 -пројекте изградње црквених или верских објеката;

 - пројекте адаптације, реконструкције објекта

 -текуће поправке и одржавање црквених или верских објеката;

 -пројекте обнове црквених или верских објеката;

 - текуће материјалне трошкове.

 **IV ПОСТУПАК ДОДЕЛЕ СРЕДСТАВА**

Члан 7.

 Јавни конкурс за финансирање или суфинансирање пројеката црквама и традиционалним верским заједницама за изградњу, одржавање и обнову црквених и верских објеката на територији градске општине Младеновац из члана 2. овог Правилника расписује Веће градске општине Младеновац. Јавним конкурсом из става 1. овог члана Веће одређује који пројекти из члана 6. овог Правилника ће се финанисрати или суфинансирати и износ средстава.

Члан 8.

 Конкурсни поступак спроводи Комисија за доделу средстава црквама и традиционалним верским заједницама за изградњу, одржавање и обнову црквених и верских објеката на територији градске општине Младеновац, коју именује Веће (у даљем тексту: Комисија).

 Решењем о именовању Комисије утврђују се састав, задаци и друга питања од значаја за рад Комисије.

Члан 9.

 Јавни конкурс се објављује на званичној интернет страници градске општине Младеновац и у најмање једном штампаном медију који излази на територији општине.

 Јавни конкурс садржи:

 - врсту пројеката и износ средстава за који се расписује конкурс,

 - субјекте овлашћене за подношење пријаве,

 - услове и критеријуме за подносиоца пријаве,

 - конкурсну документацију (обрасце),

 - рок за подношење пријаве и адреса,

 - напомену да се непотпуне, неблаговремене и пријаве које нису предате на прописаним обрасцима неће узети у разматрање,

 - и друге одредбе од важности за реализацију конкурса.

Члан 10.

 Пријава на конкурс подноси се Комисији са назнаком "Пријава на Конкурс за финансирање или суфинансирање пројеката црквама и традиционалним верским заједницама за изградњу, одржавање и обнову црквених и верских објеката на територији градске општине Младеновац ".

 За сваки пројекат, подноси се посебна пријава.

 Уз пријаву, подносилац пријаве дужан је да обавезно приложи:

 1. образац пријаве за учешће на Конкурсу (Образац 1)

 2. Образац Изјаве (Образац 2)

 3. одлуку цркве и сагласност Епархије за извођење радова

 4. фотокопија решења из Регистра цркава и верских заједница;

 5. пројекат за који се траже средства по Конкурсу

 6. дозвола (решење) надлежног одељења Управе градске општине Младеновац у складу са одредбама Закона о планирању и изградњи

 7. доказ да рачун подносиоца пријаве на конкурс није у блокади - (потврда пословне банке);

 Комплетна конкурсна документација се доставља у једној затвореној коверти.

 Пријаве се предају на писарници Управе градске општине Младеновац или поштом на адресу: Градска општина Младеновац, Јанка Катића број 6 - Комисији за избор пројеката за доделу средстава ради финансирања или суфинансирања пројеката црквама и традиционалним верским заједницама на територији градске општине Младеновац.

 Благовременом доставом сматра се и препоручена пошиљка предата пошти најкасније до истека последњег дана утврђеног рока за предају конкурсне документације (печат поште).

Члан 11.

 Комисија разматра пријаве и у складу са условима Конкурса, врши избор пројеката и сачињава предлог Већу о избору пројеката који ће се финансирати или суфинансирати из буџета градске општине Младеновац .

 О спроведеном поступку Комисија води записник који заједно са Предлогом о избору пројеката којима се из буџета општине додељују средства доставља Већу.

Члан 12.

 На основу Решења из члана 11. став 3. овог Правилника председник градске општине закључује у име градске општине Младеновац уговоре о финансирању или суфинансирању пројекта цркава и традиционалних верских заједница за изградњу, одржавање и обнову црквених и верских објеката из буџета градске општине Младеновац.

 Уговором из става 1. овог члана уређују се међусобна права и обавезе уговорних страна, начин и рок за пренос одобрених средстава, рок за реализацију пројекта, обавеза подношења извештаја, начин решавања спорова, као и друга права и обавезе уговорних страна.

Члан 13.

 Корисник средстава - реализатор пројекта дужан је да у сваком моменту, омогући Комисији контролу реализације пројекта и увид у сву потребну документацију.

Ако се приликом контроле утврди ненаменско трошење средстава надлежни орган дужан је да раскине уговор и затражи повраћај пренетих средстава, корисник средстава је дужан да средства врати.

 Корисници средстава, дужни су да у року од 30 дана по завршетку реализације пројекта, поднесу извештај о реализацији и доставе доказе о наменском коришћењу средстава, у складу са закљученим Уговором.

 Извештај о реализацији пројекта, подноси се Комисији на обрасцу "Извештај о реализацији пројекта"

 Извештај се подноси у штампаном облику, предајом на писарници Општинске управе или се шаље поштом.

 **V ПРЕЛАЗНЕ И ЗАВРШНЕ ОДРЕДБЕ**

Члан 14.

 Стручне и административно-техничке послове за спровођење овог Правилника и рад Комисије, обављају стручне службе Управе градске општине Младеновац.

 Обрасце: пријаве на Конкурс за суфинансирање или финансирање пројеката, детаљног описa пројекта или недостајућег дела средстава за финансирање из буџета градске општине Младеновац, буџета пројекта и извештавања (наративног и финансијског) прописује Веће градске општине Младеновац.

Члан 15.

 Овај Правилник ступа на снагу наредног дана од дана објављивања на огласној табли Управе градске општине Младеновац.

**ВЕЋЕ ГРАДСКЕ ОПШТИНЕ МЛАДЕНОВАЦ**

**IV-00-06-4-104/5/2018, 28. мај 2018. године**

Председник

Владан Глишић